## Pravilnik o izmjenama i dopunama Pravilnika o prenosivosti broja

### NN 62/2011 (6.6.2011.), Pravilnik o izmjenama i dopunama Pravilnika o prenosivosti broja

HRVATSKA AGENCIJA ZA POŠTU I ELEKTRONIČKE KOMUNIKACIJE

1394

Temeljem članka 12. stavka 1. točke 1. i članka 76. stavka 3. Zakona o elektroničkim komunikacijama (»Narodne novine« br. 73/08), Vijeće Hrvatske agencije za poštu i elektroničke komunikacije donosi

PRAVILNIK

O IZMJENAMA I DOPUNAMA PRAVILNIKA O PRENOSIVOSTI BROJA

Članak 1.

U Pravilniku o prenosivosti broja (»Narodne novine« br. 42/09; u daljnjem tekstu: pravilnik) članak 2. mijenja se i glasi:

»U smislu ovog pravilnika pojedini pojmovi imaju sljedeće značenje:

1. Agencija: Hrvatska agencija za poštu i elektroničke komunikacije,

2. »All Call Query«: metoda usmjeravanja poziva prema prenesenim brojevima pri kojoj polazna mreža prije uspostavljanja svakog poziva vrši upit u vlastitu LBPB kako bi utvrdila da li je pozvani broj prenesen. U slučaju da je pozvani broj prenesen, polazna mreža, na temelju predbroja za usmjeravanje dobivenog iz vlastite LBPB, uspostavlja poziv direktno prema elektroničkoj komunikacijskoj mreži u kojoj se preneseni broj nalazi. U slučaju da broj nije prenesen, polazna mreža na temelju pozvanog broja uspostavlja poziv direktno prema elektroničkoj komunikacijskoj mreži u kojoj se pozvani broj nalazi,

3. centralna administrativna baza prenesenih brojeva (CABP): baza podataka koja bilježi status svake transakcije tijekom postupka prijenosa broja, te sadrži podatke potrebne za usmjeravanje poziva prema prenesenom broju kojima pravovremeno ažurira lokalne baze prenesenih brojeva,

4. davatelj broja: operator koji daje broj u postupku prenosivosti broja,

5. korisnički zapis: trenutno stanje računa korisnika usluga u nepretplatničkom sustavu plaćanja u pokretnoj elektroničkoj komunikacijskoj mreži,

6. lokalna baza prenesenih brojeva (LBPB): aktivna baza podataka koja se nalazi kod operatora, sadrži podatke potrebne za usmjeravanje poziva prema prenesenom broju i upotrebljava se u stvarnom vremenu pri uspostavi poziva,

7. nepokretna elektronička komunikacijska mreža: elektronička komunikacijska mreža koja ne obuhvaća pokretnu elektroničku komunikacijsku mrežu,

8. operator korisnik broja: operator elektroničke komunikacijske mreže kojem je broj dodijeljen primarnom ili sekundarnom dodjelom sukladno odredbama važećeg Pravilnika o dodjeli adresa i brojeva,

9. pokretna elektronička komunikacijska mreža: elektronička komunikacijska mreža koja omogućuje uspostavljanje elektroničke komunikacijske veze i u uvjetima fizičkog kretanja korisnika usluga te mreže,

10. polazna mreža: elektronička komunikacijska mreža na koju je priključen pozivatelj,

11. post-paid korisnik: korisnik koji uslugu plaća po ispostavljenom računu,

12. preneseni broj: nacionalni broj koji je nepromijenjen prenesen iz pokretne elektroničke komunikacijske mreže jednog operatora u pokretnu elektroničku komunikacijsku mrežu drugog operatora, ili iz nepokretne elektroničke komunikacijske mreže jednog operatora u nepokretnu elektroničku komunikacijsku mrežu drugog operatora,

13. prenosivost broja: mogućnost da pretplatnik ili korisnik u nepretplatničkom sustavu plaćanja, na vlastiti zahtjev, zadrži broj koji mu je bio dodijeljen u elektroničkoj komunikacijskoj mreži, neovisno o promjeni operatora,

14. pre-paid korisnik: korisnik unaprijed plaćene usluge,

15. primarna dodjela: postupak dodjele adresa i brojeva kojim Agencija dodjeljuje adrese i/ili brojeve operatorima na uporabu,

16. primatelj broja: operator koji prima broj u postupku prijenosa broja,

17. pristupni operator: operator koji pretplatniku pruža uslugu fizičkog i logičkog povezivanja njegove terminalne opreme na elektroničku komunikacijsku mrežu ili na dijelove elektroničke komunikacijske mreže,

18. »Query on release«: metoda usmjeravanja poziva prema prenesenim brojevima pri kojoj polazna mreža prije uspostavljanja svakog poziva šalje zahtjev za uspostavom poziva prema elektroničkoj komunikacijskoj mreži operatora korisnika broja. Ukoliko elektronička komunikacijska mreža operatora korisnika broja zaprimi signalizacijski zahtjev za uspostavom poziva prema broju koji je prenesen u neku drugu elektroničku komunikacijsku mrežu, elektronička komunikacijska mreža korisnika broja će odbiti zahtjev za uspostavom poziva na način određen preporukom Međunarodne komunikacijske udruge ITU-T Q.769.1, signalizacijskom porukom sa uzročnom vrijednosti #14 (Release cause value #14) određenom preporukom ITU-T Q.850. Po zaprimanju signalizacijske poruke sa uzročnom vrijednosti #14 (Release cause value #14) polazna mreža vrši upit u vlastitu lokalnu bazu podataka prenesenih brojeva, te na temelju predbroja za usmjeravanje dobivenog iz vlastite lokalne baze podataka prenesenih brojeva, uspostavlja poziv najkraćim raspoloživim putem (direktno) prema elektroničkoj komunikacijskoj mreži u kojoj se preneseni broj nalazi,

19. sekundarna dodjela: postupak dodjele brojeva kojim operatori dodjeljuju brojeve iz primarne dodjele drugim operatorima ili krajnjim korisnicima na uporabu,

20. vremenski okvir prijenosa broja: razdoblje u trajanju od 08,00 do 11,00 ili od 13,00 do 16,00 sati radnim danom tijekom kojeg se prenosi broj ili brojevi,

21. Zahtjev za prijenos broja: službeni obrazac koji korisnik usluga podnosi primatelju broja u svrhu korištenja usluge prijenosa broja,

22. Zakon: Zakon o elektroničkim komunikacijama (»Narodne novine« br. 73/08).«

Članak 2.

U članku 3. stavku 1. brišu se riječi »i davatelji usluga«.

U članku 3. stavku 2. riječi »CABP prenesenih brojeva« zamjenjuju se riječju »CABP-u«.

U članku 3. stavku 3. riječi »NRN« zamjenjuju se riječima »(eng.: NRN - Network Routing Number)«.

U članku 3. stavak 9. mijenja se i glasi:

»Svaki pristupni operator elektroničke komunikacijske mreže obvezan je koristiti LBPB s podacima o svim prenesenim brojevima u Republici Hrvatskoj za vlastite potrebe i potrebe operatora koji su ostvarili pristup mreži istog.«

U članku 3. stavak 10. mijenja se i glasi:

»Za razmjenu podataka o prenesenim brojevima između LBPB-ova operatora elektroničkih komunikacijskih mreža koristiti će se CABP.«

U članku 3. stavku 11. riječi »CABP prenesenih brojeva« zamjenjuju se riječju »CABP«.

U članku 3. stavak 12. mijenja se i glasi:

»CABP sadrži popis prenesenih brojeva, predbrojeve za usmjeravanje poziva prema prenesenim brojevima i transakcije između operatora (nazive davatelja i primatelja broja, datume prijenosa broja, obavijesti o statusu procesa prijenosa broja i dr.).«

U članku 3. stavku 13. riječi »CABP prenesenih brojeva« zamjenjuju se riječju »CABP-om«.

U članku 3. stavku 14. riječi »CABP prenesenih brojeva« zamjenjuju se riječju »CABP-u«.

Članak 3.

U članku 4. stavku 3. riječi »bazi podataka« zamjenjuju se riječju »CABP-u«.

U članku 4. Slika 1. »Struktura predbroja za usmjeravanje poziva« mijenja se na način da se u polje »Heksadecimalna vrijednost 14« dodaju riječi »– 1 znamenka«, a u polje ispod dodaje se slovo »E«.

U članku 4. stavku 5. iza riječi »sukladno« dodaje se riječ »važećem«.

Članak 4.

U članku 5. stavku 1. riječi »centralnoj bazi prenesenih brojeva« zamjenjuju se riječju »CABP-u«.

U članku 5. stavku 3. riječi »CABP prenesenih brojeva« zamjenjuju se riječju »CABP«.

Članak 5.

U članku 7. stavku 2. riječi »davatelj usluga« zamjenjuju se riječju »operator«.

U članku 7. dodaje se novi stavak 3. koji glasi:

»(3) Davatelj broja ne smije korisniku uvjetovati prijenos broja s ugovaranjem drugog paketa ili povratkom na prethodnu ugovorenu uslugu, kao i s drugim neopravdanim zahtjevima.«

U članku 7. stavak 4. se briše, a dosadašnji stavak 3. postaje stavak 4.

U članku 7. stavku 6. riječ »primatelj« zamjenjuje se riječima »primatelj broja«.

U članku 7. stavak 7. mijenja se i glasi:

»Zahtjev za prijenos broja predstavlja ujedno i konačni zahtjev za raskidanje korisničkog odnosa ili zatvaranja korisničkog zapisa svih usluga označenih unutar Zahtjeva za prijenos broja.«

U članku 7. stavku 8. dodaje se nova rečenica koja glasi:

»Sva polja Zahtjeva moraju biti popunjena od strane korisnika.«

U članku 7. stavak 9. se briše i dodaju se novi stavci 9. i 10. koji glase:

»(9) Pretplatnik koji podnosi Zahtjev za prijenos broja mora podmiriti dugovanja za usluge ispostavljene po telefonskom broju/brojevima za koje se podnosi Zahtjev za prijenos broja najkasnije u roku 30 dana od dana dospijeća zadnjeg računa.

Korisnik je obvezan podmiriti sva dugovanja za pružene elektroničke komunikacijske usluge i ispuniti ostale obveze iz pretplatničkog ugovora davatelju broja za vrijeme do trenutka prijenosa broja.

(10) U slučaju postojanja ugovorne obveze korisnika koji podnosi Zahtjev za prijenos broja, davatelj broja mora bez odlaganja dati korisniku pisanu informaciju o iznosu dugovanja u slučaju prijevremenog raskida ugovora, kao i mogućnost podmirivanja ugovorne obveze u najkraćem mogućem roku, a najkasnije sa sljedećim računom davatelja broja. U navedenom slučaju davatelj broja može odgoditi prijenos broja sukladno članku 7. st. 26. ovog pravilnika, pri čemu rok odgode prijenosa broja ne smije biti dulji od 10 radnih dana.«

U članku 7. dosadašnji stavak 10. postaje stavak 11. i tako redom.

U članku 7. stavku 11. dodaju se nove točke h. i i. koje glase:

»h. obvezi prijenosa grupe brojeva, koji se nalaze na istoj lokaciji, unutar VPN grupe, ISDN serije ili sl., gdje je to tehnički opravdano,«

i. postupku aktivacije govorne poruke o statusu prenesenih brojeva u pokretnim mrežama,«.

U članku 7. stavku 11. dosadašnja točka h. postaje točka j.

U članku 7. stavku 12. briše se riječ »operatora«.

U članku 7. stavku 13. riječi »CABP prenesenih brojeva« zamjenjuju se riječju »CABP«.

U članku 7. stavku 14. riječ »Davatelj« zamjenjuje se riječju »davatelj«.

U članku 7. stavku 14. briše se druga rečenica.

U članku 7. dodaje se novi stavak 16. koji glasi:

»Nakon što je primatelj broja dostavio Zahtjev za prijenos broja davatelju broja, korisnik ne može zatražiti otkazivanje prijenosa broja, osim u slučaju zavaravajuće prodaje.«

U članku 7. dosadašnji stavak 15. postaje stavak 17. i tako redom.

U članku 7. stavku 15. riječi »prvim sljedećim radnim danom« zamjenjuju se riječima »prvog sljedećeg radnog dana«.

U članku 7. stavak 16. mijenja se i glasi:

»Nakon što mu primatelj broja dostavi Zahtjev za prijenos broja, davatelj broja će bez odgode započeti postupak pripreme mreže za prijenos broja. Cjelokupni postupak prijenosa broja i pripreme mreže za prijenos broja ne može trajati duže od pet (5) radnih dana za nepokretnu elektroničku komunikacijsku mrežu te tri (3) radna dana za pokretnu elektroničku komunikacijsku mrežu od dana kada je davatelj broja zaprimio Zahtjev za prijenos broja. Davatelj broja je obvezan u roku tri (3) radna dana za nepokretnu elektroničku komunikacijsku mrežu te jednog (1) radnog dana za pokretnu elektroničku komunikacijsku mrežu od dana zaprimanja Zahtjeva za prijenos broja provjeriti mogućnost prijenosa broja i odgovoriti primatelju broja jesu li ispunjeni svi preduvjeti utvrđeni ovim pravilnikom, odnosno da li je zahtjev prihvaćen, odgođen ili odbijen. Ako s obzirom na trenutak dostave Zahtjeva za prijenos broja davatelju broja, te vremenski okvir i datum prijenosa broja, davatelj broja nema na raspolaganju definirano vrijeme za postupak provjere mogućnosti prijenosa i pripremu mreže, davatelj broja može odgoditi prijenos broja za onoliko radnih dana koliko mu je zbog kašnjenja dostavljenog zahtjeva skraćen ovim pravilnikom definiran rok za prijenos broja.«

U članku 7. stavku 17. riječi »CABP prenesenih brojeva« zamjenjuju se riječju »CABP«.

U članku 7. stavak 18. mijenja se i glasi:

»Nakon poslane potvrde primatelju broja i CABP-u o prihvaćanju prijenosa broja iz stavka 19. članka 7. ovog pravilnika, davatelj broja u pokretnoj elektroničkoj komunikacijskoj mreži može naknadno, najkasnije 24 sata prije početka vremenskog okvira u kojem je odobren prijenos broja, odbiti prijenos broja u slučaju da davatelj broja utvrdi zlouporabe elektroničkih komunikacijskih usluga uslijed kojih je korisniku ograničeno korištenje elektroničkih komunikacijskih usluga davatelja broja ili u slučaju da korisnik nije podmirio dugovanja po računima zaprimljenim prije podnošenja Zahtjeva za prijenos broja sukladno stavku 9. ovoga članka.«

U članku 7. stavak 19. mijenja se i glasi:

»Nakon završetka postupka pripreme mreže za prijenos broja iz stavka 18. članka 7. ovog pravilnika, davatelj broja i primatelj broja će provesti postupak prijenosa broja na dan i u vremenskom okviru određenom u Zahtjevu za prijenos broja.«

U članku 7. stavku 21. riječi »CABP prenesenih brojeva« zamjenjuju se riječju »CABP«.

U članku 7. stavak 20. mijenja se i glasi:

Pretplatnički odnos ili korisnički zapis između davatelja broja i korisnika kojem je uspješno prenesen broj smatrat će se raskinutim u trenutku završetka postupka prijenosa broja.

U članku 7. stavku 22. riječi »CABP prenesenih brojeva« zamjenjuju se riječju »CABP«.

U članku 7. stavku 23. riječi »CABP prenesenih brojeva« zamjenjuju se riječju »CABP«.

U članku 7. stavak 24. mijenja se i glasi:

»U slučaju da se zatraženi broj ne može prenijeti (odbijanje) ili će doći do kašnjenja u prijenosu zatraženog broja (odgoda), davatelj broja će o razlozima nemogućnosti ili kašnjenja prijenosa broja (pozivajući se na postojeći Zahtjev za prijenos broja) detaljno obavijestiti pisanim ili elektroničkim putem primatelja broja, u roku najviše tri (3) radna dana za nepokretnu elektroničku komunikacijsku mrežu te jedan (1) radni dan za pokretnu elektroničku komunikacijsku mrežu od dana primitka zahtjeva, a u slučaju kašnjenja prijenosa broja, davatelj broja obavijestit će primatelja broja i o datumu nakon kojeg će biti moguće provesti postupak prijenosa broja. Sve do trenutka aktivacije usluge prijenosa broja, davatelj broja mora omogućiti korisniku korištenje elektroničkih komunikacijskih usluga koje su predmet prijenosa broja.«

U članku 7. stavku 25. riječ »obavještava« zamjenjuje se riječima »je obvezan obavijestiti«, a riječ »CABP prenesenih brojeva« zamjenjuje se riječju »CABP«.

U članku 7. stavku 26. riječ »24.« zamjenjuje se riječju »26.«, riječ »obavještava CABP prenesenih brojeva« zamjenjuje se riječima »je obvezan obavijestiti CABP«, a riječ »navodi« zamjenjuje se riječju »navesti«.

U članku 7. stavak 28. se briše i dodaju se novi stavci 30. i 31. koji glase:

»(30) Razlozi nemogućnosti (odbijanja) prijenosa broja mogu biti:

a. postojanje nepodmirenih, a dospjelih dugovanja po zaprimljenim računima u trenutku podnošenja Zahtjeva za prijenos broja, koji nisu obuhvaćeni člankom 7. stavkom 11. ovog Pravilnika,

b. ako se zatraženi broj već nalazi u postupku prijenosa odnosno u slučaju postojanja ranije predanog zahtjeva za prijenos istog broja,

c. ako je pretplatnički broj za koji se traži prijenos, privremeno ili trajno isključen iz elektroničke komunikacijske mreže davatelja broja,

d. ako je zahtijevani datum prijenosa broja kraći od roka propisanog u stavku 18. ili duži od 60 dana od dana podnošenja Zahtjeva za prijenos broja u nepokretnoj elektroničkoj komunikacijskoj mreži odnosno duži od 21 dan od dana podnošenja Zahtjeva za prijenos broja u pokretnoj elektroničkoj komunikacijskoj mreži,

e. za pre-paid: ako korisnik izgubi pravo na korištenje broja (SIM deaktiviran) ili korisnik nije ostvario prvi poziv (SIM neaktivan) ili ako se provjerom davatelja broja utvrdi da serijski broj SIM kartice ne odgovara PUK broju,

f. onemogućen rad sa CABP-om (viša sila),

g. slučaj nepostojanja tehničke mogućnosti realizacije zahtjeva za veleprodajnu uslugu širokopojasnog pristupa ili uslugu izdvojenog pristupa lokalnoj petlji ukoliko primatelj broja istovremeno sa zahtjevom za navedene usluge zatraži i prijenos broja,

h. ako je pretplatnički broj za koji se traži prijenos FGSM numeracija, a primatelj broja ne može tehnički omogućiti uporabu iste,

i. slučaj povlačenja zahtjeva za veleprodajnu uslugu širokopojasnog pristupa ili uslugu izdvojenog pristupa izdvojenoj lokalnoj petlji ukoliko primatelj broja istovremeno sa zahtjevom za navedene usluge zatraži i prijenos broja.

(31) Razlozi kašnjenja (odgode) prijenosa broja mogu biti:

a. pogrešno ispunjen Zahtjev za prijenos broja (npr. ako se zahtjev odnosi na nepostojeći broj u elektroničkoj komunikacijskoj mreži davatelja broja, ako je zahtjev podnesen od strane neovlaštene osobe, ako je primatelj broja ujedno i davatelj broja),

b. kad Zahtjevu za prijenos broja nije priložena sva potrebna dokumentacija,

c. u slučaju postojanja ugovorne obveze iz članka 7. stavka 10. Pravilnika,

d. ako se Zahtjev za prijenos broja ne odnosi na sve brojeve unutar usluge VPN grupe ili ISDN serije istog priključka,

e. onemogućen rad sa CABP-om (viša sila).«

U članku 7. dosadašnji stavak 29. postaje stavak 32. i tako redom.

U članku 7. stavak 29. mijenja se i glasi:

»U slučaju da dođe do kašnjenja iz stavka 30. članka 7. ovog pravilnika u prijenosu zatraženog broja, točan datum i vremenski okvir prijenosa broja sporazumno dogovaraju davatelj broja i primatelj broja, pri čemu je sukladno stavku 26. ovog pravilnika potreban prethodni dogovor i s korisnikom koji je podnio Zahtjev za prijenos broja.«

U članku 7. stavak 30. mijenja se i glasi:

»Ako primatelj broja po zaprimanju obavijesti iz stavka 26. članka 7. ovog pravilnika ocijeni navedene razloge nemogućnosti ili kašnjenja prijenosa broja neopravdanima, upućuje bez odlaganja pisani prigovor davatelju broja. Nakon zaprimanja negativnog odgovora davatelja broja primatelj broja pisani prigovor upućuje Agenciji u roku 8 dana. Navedene prigovore može podnijeti i korisnik isključivo putem primatelja broja. Agencija je obvezna riješiti prigovor u roku 15 dana od dana zaprimanja. Ako Agencija utvrdi opravdanost prigovora, rješenjem će naložiti davatelju broja provedbu prijenosa zatraženog broja u za to primjerenom roku.«

U članku 7. stavak 32. mijenja se i glasi:

»Neiskorišteni iznos na korisničkom računu za unaprijed plaćene usluge davatelja broja se ne može prenositi i koristiti za plaćanje elektroničkih komunikacijskih usluga primatelja broja. Davatelj broja će korisniku unaprijed plaćene usluge izvršiti povrat neiskorištenog iznosa na korisničkom računu u skladu s odredbama važećeg Pravilnika o načinu i uvjetima obavljanja djelatnosti elektroničkih komunikacijskih mreža i usluga.«

U članku 7. stavku 33. riječ »CABP« zamjenjuje se riječju »CABP-a«, a riječ »LBPB« zamjenjuje se riječju »LBPB-ova«.

U članku 7. stavku 34. riječ »CABP« zamjenjuje se riječju »CABP-a«.

U članku 7. stavak 35. mijenja se i glasi:

»Primatelj i davatelj broja dužni su pravovremeno osigurati informacije iz stavka 12. ovog članka vezane uz postupak prijenosa broja krajnjim korisnicima i operatorima (npr. o gubitku usluga koje koristi u elektroničkoj komunikacijskoj mreži davatelja broja nakon prijenosa broja u elektroničku komunikacijsku mrežu primatelja broja, informacije o svim brojevima u ISDN seriji ili NETphone seriji koji se odnose na isti telefonski priključak u svrhu unošenja potpunih i točnih informacija u Zahtjevu za prijenos broja, i dr.), te odgovarajuće informacije objaviti na službenim internetskim stranicama operatora. Operatori su dužni objaviti odgovarajuće informacije vezane uz postupak prijenosa broja na svojim službenim internetskim stranicama u trenutku početka komercijalnog rada u pokretnoj i nepokretnoj elektroničkoj komunikacijskoj mreži..«

U članku 7. stavku 36. riječi »operator primatelj« zamjenjuje se riječima »primatelj broja«, a riječ »CABP« zamjenjuje se riječju »CABP-a«.

Članak 6.

U članku 9. stavak 2. mijenja se i glasi:

»Nakon provedenog prijenosa broja, isti pretplatnik ne može ponovno zatražiti prijenos broja u razdoblju kraćem od tri mjeseca od dana prijenosa broja, osim ako ugovorom o zasnivanju pretplatničkog odnosa nije utvrđeno drukčije. Navedeno se ne odnosi na slučajeve u kojima je korisniku bilo ograničeno korištenje elektroničkih komunikacijskih usluga zbog povrede ugovornih obveza od strane primatelja broja.«

Članak 7.

U članku 10. naslov članka mijenja se i glasi: »Vremenski okvir prijenosa broja«.

U članku 10. stavak 1. se briše, a stavak 2. postaje stavak 1., mijenja se i glasi:

»Trajanje postupka isključenja i uključenja broja koje obuhvaća razdoblje od početka prijenosa broja iz elektroničke komunikacijske mreže davatelja do omogućivanja uporabe tog broja u elektroničkoj komunikacijskoj mreži primatelja broja, ne može biti dulje od 3 sata, a u protivnom smatra se da je nastupilo kašnjenje u prijenosu broja.«

Članak 8.

U članku 11. stavak 1. mijenja se i glasi:

»Primatelj broja će operatoru kojem su brojevi dodijeljeni primarnom dodjelom sukladno odredbama važećeg Pravilnika o dodjeli adresa i brojeva, prema odredbama važećeg Pravilnika o i plaćanju naknada za obavljanje poslova Hrvatske agencije za poštu i elektroničke komunikacije te važećeg Pravilnika o plaćanju naknada za pravo uporabe adrese, brojeva i radiofrekvencijskog spektra plaćati godišnju naknadu u iznosu određenom navedenim pravilnicima, za svaki pretplatnički broj koji je prenesen u njegovu elektroničku komunikacijsku mrežu razmjerno broju dana u godini koliko se dugo taj preneseni broj nalazi u elektroničkoj komunikacijskoj mreži primatelja broja.«

U članku 11. stavku 2. riječi »koji je broj« zamjenjuje se riječima »koliko je broj«.

U članku 11. stavak 9. mijenja se i glasi:

»Primatelj broja snosit će administrativne troškove davatelja broja vezane uz postupak prijenosa broja, u iznosu od najviše 40,00 kuna po uspješno izvršenom prijenosu broja.«

U članku 11. dodaje se novi stavak 11. koji glasi:

»(11) Ukoliko davatelj broja nema drugih brojeva u sekundarnoj dodjeli u određenom bloku koje koristi u svojoj mreži, a svi preostali brojevi u tom bloku su u mreži jednog operatora kao preneseni brojevi, primatelj broja i davatelj broja mogu zatražiti prijenos prava na uporabu brojeva adresa sukladno Pravilniku o dodjeli adresa i brojeva.«

Članak 9.

U članku 12. stavku 1. točki 1.1. riječ »CABP« zamjenjuje se riječju »CABP-a«.

U članku 12. stavku 1. točki 1.1.1. riječ »baze« zamjenjuje se riječju »CABP-a«.

U članku 12. stavku 1. točki 1.1.3. riječ »LBPB« zamjenjuje se riječju »LBPB-a«.

U članku 12. stavku 1. točki 1.2.1. riječi »prikaz CLI« zamjenjuju se riječima »prikaz broja pozivatelja -CLI«.

U članku 12. stavku 1. točki 1.2.2. riječi »prikaz broja pozivatelja« zamjenjuju se riječima »ispravan prikaz broja pozivatelja«.

U članku 12. stavak 2. mijenja se i glasi:

»Ako svi operatori postignu suglasnost oko izmjena funkcionalnosti na CABP-u, Agencija će provesti zatražene izmjene, pod uvjetom da ih ocijeni opravdanima, o čemu se mora u pisanom obliku očitovati podnositeljima zahtjeva za izmjenama funkcionalnosti CABP-a u razumnom roku od primitka zahtjeva. Također, Agencija će vršiti izmjene funkcionalnosti na CABP-u samo u svrhu poboljšanja učinkovitosti postupka prijenosa broja i pružanja drugih usluga krajnjim korisnicima, a vodeći pri tom računa o mogućim troškovima na strani operatora.«

Članak 10.

U Dodatku I. obrazac »Zahtjev za prijenos broja« mijenja se i glasi:

DODATAK I

![](dodatni/415421.jpg)

Pretplatnik izričito izjavljuje da podnošenjem ovog zahtjeva ujedno podnosi neopozivi zahtjev za raskidanje korisničkog odnosa (ili zatvaranje korisničkog zapisa) svih usluga ugovorenih s davateljem broja, tj. zahtjev za obustavu svih usluga zahtijevanih od davatelja broja koje se pružaju putem broja koji je predmet prijenosa, te daje izričito ovlaštenje primatelju broja da ovaj zahtjev uputi davatelju broja. Pretplatnik potvrđuje da je obaviješten o potrebi da prigodom raskida ugovora o korištenju usluge pristupa internetu mora zatražiti i isključenje svih dobivenih identifikacijskih oznaka (korisničkih računa) od postojećeg operatora elektroničkih komunikacija, odnosno da može zadržati svoje korisničke račune, sukladno Pravilniku o načinu i uvjetima obavljanja djelatnosti elektroničkih komunikacijskih mreža i usluga. Pretplatnik ovime izjavljuje da:

☐ Raskida sve postojeće korisničke račune za usluge pristupa internetu otvorene pod gore navedenim podacima.

☐ Zadržava korisničke račune za uslugu pristupa internetu ugovorene s postojećim operatorom elektroničkih komunikacija, te je za njih spreman snositi buduće troškove.

Također, pretplatnik svojim potpisom na ovom zahtjevu izražava izričitu suglasnost da se njegovi osobni podaci, koji se koriste u svrhu omogućavanja usluge prijenosa broja, prikupljaju, obrađuju i razmjenjuju između operatora i Hrvatske agencije za poštu i elektroničke komunikacije (HAKOM). Pretplatnik je svojim potpisom u potpunosti upoznat i suglasan s dolje navedenim uvjetima prijenosa broja.

Primatelj broja potpisom ovlaštene osobe i svojim pečatom na ovom zahtjevu prihvaća ovaj zahtjev za omogućavanje usluge prijenosa broja pretplatniku/korisniku.

Važne obavijesti u svezi prijenosa broja

Pretplatnik/korisnik svojim potpisom na ovom Zahtjevu izjavljuje da je u potpunosti upoznat i suglasan sa sljedećim uvjetima:

– Nakon što primatelj broja dostavio Zahtjev za prijenos broja davatelju broja, korisnik ne može zatražiti otkazivanje prijenosa broja, osim u slučaju zavaravajuće prodaje.

– Nakon provedenog prijenosa broja, isti pretplatnik ne može ponovno zatražiti prijenos broja u razdoblju kraćem od tri mjeseca od dana prijenosa broja, osim ako ugovorom o zasnivanju pretplatničkog odnosa nije utvrđeno drukčije. Navedeno se ne odnosi na slučajeve u kojima je korisniku bilo ograničeno korištenje elektroničkih komunikacijskih usluga, zbog povrede ugovornih obveza ili zbog povrede drugih obveza od strane operatora.

– Neiskorišteni iznos na korisničkom računu za unaprijed plaćene usluge davatelja broja se ne može se prenositi i koristiti za plaćanje elektroničkih komunikacijskih usluga primatelja broja. Davatelj broja će korisniku unaprijed plaćene usluge izvršiti povrat neiskorištenog iznosa na korisničkom računu u skladu s odredbama važećeg Pravilnika o načinu i uvjetima obavljanja djelatnosti elektroničkih komunikacijskih mreža i usluga.

– Pretplatnik koji podnosi Zahtjev za prijenos broja mora podmiriti dugovanja za usluge ispostavljene po telefonskom broju/brojevima za koje se podnosi Zahtjev za prijenos broja najkasnije u roku 30 dana od dana dospijeća zadnjeg računa. Korisnik je obvezan podmiriti sva dugovanja za pružene elektroničke komunikacijske usluge i ispuniti ostale obveze iz pretplatničkog ugovora davatelju broja za vrijeme do trenutka prijenosa broja u elektroničku komunikacijsku mrežu primatelja broja.

– Pretplatnik ostaje u obvezi plaćanja korištenih komunikacijskih usluga davatelju broja za vrijeme do trenutka prijenosa broja u mrežu primatelja broja. Neovisno o prestanku pretplatničkog ugovora zbog prenosivosti broja, odredbe pretplatničkog ugovora između operatora davatelja broja i korisnika vezane uz naplatu i/ili povrat opreme su primjenjive sve do trenutka podmirenja svih dugovanja za predmetnu uslugu.

– Pretplatnički odnos ili deaktivacija korisničkog zapisa između davatelja broja i pretplatnika/korisnika kojem je uspješno prenesen broj u mrežu primatelja broja smatrat će se raskinutim u trenutku završetka prijenosa broja.

– Pretplatnik/korisnik prije podnošenja Zahtjeva za prijenos broja u cijelosti je upoznat osobito sa:

a) vremenskim razdobljem u kojem neće moći koristiti uslugu (vremenski okvir prijenosa broja),

b) gubitkom usluga koje je koristio kod davatelja broja, a koje neće moći koristiti kod primatelja broja

c) opsegom korištenja i aktivacijom usluga kod primatelja broja,

d) načinom podmirivanja tekućih dugovanja za obavljene elektroničke komunikacijske usluge u mreži davatelja broja,

e) mogućim razlozima nemogućnosti prijenosa broja,

f) mogućim razlozima kašnjenja prijenosa broja,

g) vremenskom roku nakon kojeg korisnik može ponovno zatražiti prijenos broja,

h) obvezi prijenosa cijele grupe brojeva unutar VPN grupe, ISDN serije ili sl.,

i) uvjetima prijenosa broja,

j) postupku aktivacije govorne poruke o statusu prenesenih brojeva u pokretnim mrežama.

– Po primitku obavijesti davatelja broja o kašnjenju, koja sadrži i najraniji datum prijenosa broja, primatelj broja će u dogovoru s korisnikom koji je podnio Zahtjev za prijenos broja, dogovoriti novi datum prijenosa broja, te isti dostaviti davatelju broja.

U slučaju iz članka 7. stavka 32. Pravilnika o prenosivosti broja korisnik svojim potpisom ovlašćuje primatelja broja na podnošenje prigovora na prijenos broja.

\_\_\_\_\_\_\_\_\_\_\_\_\_\_\_\_\_\_\_\_\_\_

potpis/pečat korisnika/pretplatnika

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis ovlaštene osobe i pečat primatelja broja

\_\_\_\_\_\_\_\_\_\_\_\_\_\_\_\_\_\_\_\_\_\_

Mjesto i datum

Članak 11.

Dodatak II. mijenja se i glasi:

DODATAK II

Stanja postupka prijenosa

![](dodatni/415422.jpg)

Admin. tok podataka – PRIHVAĆEN

![](dodatni/415423.jpg)

Admin. tok podataka – ODGOĐEN

![](dodatni/415424.jpg)

Admin. tok podataka – ODBIJEN

![](dodatni/415425.jpg)

Prijenos referentnih podataka- OSNOVNI TOK

![](dodatni/415426.jpg)

Prijenos referentnih podataka – OSVJEŽAVANJE LOKALNE BAZE

![](dodatni/415427.jpg)

Napomena: novi Operator dužan je izvršiti testiranje na testnom sučelju CABP-a, prije uspostave usluge prijenosa broja

Stupanje na snagu pravilnika

Članak 12.

Ovaj pravilnik stupa na snagu osmog dana od dana objave u »Narodnim novinama«.

Klasa: 011-02/11-02/07

Urbroj: 379-04-11-5

Zagreb, 27. svibnja 2011.

Predsjednik Vijeća

Miljenko Krvišek, dipl. ing. el., v. r.

Pravilnik, NN 62/2011-1394